Minen vruntliken grot tovoren ghescreven mit vormoghe alles gudes. Bidde ik jw to wetende, erwerdighen heren borghermestere unde radmen der stad Revelle, guden vrundes, dat hiir vor my was desse arme vrouwe Amundz Ingeborgh, wisersche desses breves, sik beclaghende, wo eer suster, gheheten Ramborgh, unde ere dochter, Katerine gheheten, dar mit jw vorstorven sin, saligher dechtnisse. Worumme bidde ik juwe erwerdicheyt mit gantzsem vlite, dat gy desser armen vrouwen willen helpen, dar se recht ane is, dat eer mochte navolghen, wes eer van rechtes weghen bort to ervende van erer v[o]rscreven suster unde susterdochter. Wente se dat hiir in deme lande wol bewisen kan mit eynem gantzsen karspele, dat se eer echte unde rechte suster was. Leven erwerdighen heren. Bewiset jw hiirane also guden vrundes unde ik weyt, dat gy gerne don. Welk ik gherne jeghen jw edder de juwen vorschulden wil in sodan eynem gheliiken edder an eynem groteren. Hiirmede bevele ik juwe erwerdicheyt deme almechtighen Gode unde siner leven moder to ewighen tiiden, to my to bedende also to juwem guden nabure. Gescreven uppe Raseborgh an sunte Olaffs daghe, under mynem ingeseghele. Peter Vlemingh. Adress: Den erwerdighen heren, den borghermesteren unde den radmannen der stad Revall, kome desse breff mit werdicheyt.